Kull filgħodu għadni nqum xi ftit maħsuda; moħħi sħaba ta' thewdin. Illum PE kit jew uniformi? Hemm ħobż frisk għall-lunch? Il-pitazz tal-home-school-link ittawwaltlu sew il-bieraħ? Tgħid nerġgħu ngħaddu l-kliem tal-ispelling game jew sar il-ħin? Imbagħad is-sħana tfakkarni li issa s-sajf, u ibni għadu rieqed raqda li qabel id-9.00 mhux se tintemm. Aktar ma jikber aktar jikbru r-responsabbiltajiet. Sirt nirrelata ħafna ma' dawk il-ġenituri li wliedhom qed jirċievu r-riżultati tal-O u l-A levels, u ngħid: "Dalwaqt imiss lilna." Iżda fejn qabel dawn l-eżamijiet kienu akkumpanjati minn sens ta' biża', li jew tgħaddi minnhom jew tasal tarf id-dinja, naħseb illum is-sitwazzjoni qed tinbidel, għax is-servizzi żdiedu. Ħadt gost li għal sena oħra se jkunu offruti lezzjonijiet tal-privat b'xejn lil dawk li m'għaddewx mis-suġġetti bażiċi tal-O Levels. Qabel, jekk il-familja ma kienx ikollha mezzi biżżejjed biex tibgħat lit-tfal għall-privat, kien ikollu jkun miraklu biex jgħaddu. Nistenna xorta waħda sens ta' responsabbiltà, li dawk li jinkitbu jattendu għal-lezzjonijiet kollha u jkunu mħeġġa mill-ġenituri. Ħadt gost ukoll li l-programm GEM16+ issa huwa rikonoxxut mill-MCAST u mill-ITS, għax iservi ta' tarġa għal dawk l-istudenti li ma jkollhomx il-kwalifiki meħtieġa fil-livell tas-SEC. Kull ġenitur jixtieq li wliedu jgħaddu mill-ewwel, iżda kull ġenitur ukoll illum jista' jserraħ rasu li opportunitajiet hemm, mhux biss għal min kapaċi javvanza mill-ewwel fis-sistema edukattiva. Kunċett li tgħallimt tul ħajti huwa li kull bniedem kapaċi jassorbi l-informazzjoni jew jintegra ruħu f'sistema bil-mod uniku tiegħu. Ma neħodha xejn bi kbira li tfal intelliġenti ma jgħaddux minn eżamijiet bħal tas-SEC – mhuwiex sinjal ta' nuqqas ta' bravura. La qed insemmi d-diversità, ma nistax infaħħar biżżejjed il-fatt li llum il-ġenituri għandhom id-dritt li jibagħtu lil uliedhom għal-lezzjonijiet tar-Reliġjon, u għandhom id-dritt li ma jibagħtuhomx ukoll. Fi wħud mill-iskejjel daħal is-suġġett tal-Etika waqt il-lezzjonijiet tar-Reliġjon. Napprezza l-fatt li fl-iskola ibni mhux biss jitgħallem kif jiżviluppa akkademikament iżda kif jifforma l-karattru tiegħu. Il-preżenza ta' kulturi u mentalitajiet differenti fil-klassi tgħinu jirrealizza li hemm aktar minn mod wieħed kif tgħix. Ladarba qed jitgħallem dan il-kunċett tant siewi biex isir adult li jaf jirrispetta lil ħaddieħor, jagħmlu sew l-awtoritajiet jirrispettaw dan il-kunċett fil-prattika. Kunċett li se jkun utli għal ibni ladarba jsib ruħu fil-post tax-xogħol. Din is-sena kellu ħafna outings li fihom żar postijiet tax-xogħol. Darba minnhom żar kċina ta' ristorant u sajjar pizza, li kelli nikkunsmaha filwaqt li nagħmel tabirruħi li hija l-aqwa li qatt doqt. Dan l-episodju baqa' ħaj f'moħħi u jfakkarni fl-istudenti tal-Programm Edukattiv Alternattiv, li qed jitgħallmu ħiliet li ma tistax tiksibhom fil-klassi. Dan il-programm ipprovda triq alternattiva għal għexieren ta' żgħażagħ li kienu aljenati bis-sistema edukattiva. Mhux darba jew tnejn ukoll li ġew studenti mill-iskejjel sekondarji għal esperjenza magħna fil-kamra tal-aħbarijiet. Rajthom jidħlu mod u joħorġu mod ieħor, għax daqu xi tfisser id-dinja tax-xogħol. Kull filgħodu nammetti li għadni nisma' l-kliem: "Ma rridx nagħmel revision!" Xi ħaġa li tingħad kważi bi drawwa għax, ladarba jibda, ma jkunx irid jieqaf. Hawn nikkonkludi li, filwaqt li aħna l-ġenituri rridu nkunu sabiex uliedna jirċievu edukazzjoni li tixraqilhom, illum hemm l-opportunitajiet. Bil-mod il-mod qed nibdew naħsbu għal kulħadd u mhux biss għal min jidħol kexxun fis-sistema, u dan iserraħli rasi bħala ġenitur.